છેલ્લા થોડા સમય દરમિયાન બળાત્કાર અખબારી આલમમાં છવાયેલા રહ્યાં. ઉત્તરપ્રદેશ હોય કે બિહાર, દિલ્હી કે ગુજરાત ટીવી સ્વીચઓન થયું નહીં ને સમાચાર હાજર. ગુજરાત અને દિલ્હીની વાત જવા દઈએ તો ઉત્તરપ્રદેશ, હરિયાણા, બિહાર જેવાં રાજ્યોમાં બળાત્કારનો માહોલ ઊભો કરવા શૌચાલયની કમીએ બહુ મોટો ભાગ ભજવ્યો તે કારણ ખૂબ ચર્ચાયું. જો ઘરમાં જ શૌચાલય હોત તો આ બહેન દીકરીઓ હેવાનિયતનો શિકાર થવાથી બચી શકતે તેવી વાસ્તવિકતા પર પણ પ્રકાશ પડયો ત્યારે ખ્યાલ આવ્યો કે શહેરી, આધુનિક, સ્વતંત્ર, પગભર મહિલા જ પોતાના હક્ક માટે લડી શકે તેવું જરૂરી નથી. જરૂર પડે તો આ ગ્રામ્યનારી પણ પોતાના હક્ક માટે લડી શકે છે. અલબત્ત, આ બહેનોની લડાઈ શહેરી, આધુનિક, શિક્ષિત સ્ત્રીઓ કરતાં વધુ વિકટ અને લાંબી હોય છે, કારણ કે શહેરી સ્ત્રી શિક્ષિત ભદ્ર સમાજના પ્રમાણમાં નરમ પુરુષો સાથે લડે છે. જ્યારે આ ગામની બહેનોનો પનારો નખશિખ પરંપરાવાદી, રૂઢિચુસ્ત, જડ સમાજ અને તેનાં મૂલ્યો સામે અને સ્ત્રીને ઊતરતી જાતિ માનતાં જડભરત પુરુષો સાથે પડે…